《佛手岩雨过》
宋代·释居简

白云裹山裹不尽，高处露头低露胫。一条悬水透云飞，雪色蜿蜒伸脊领。

画然怒卷风霆震，银鱲玉鳞俱奋迅。滂然才歇四山明，湿尽悠悠云万顷。

是时豁达纵双明，岩巘更无毫发隐。太华岿然不较多，直上削成五千仞。

想应有路近丹梯，未必无花开玉井。便欲搴花供岁晚，更揽藕根刳短艇。

径上明河欲尽头，块藐九州聊一瞬。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。